जयपुर. सफाई व्यवस्था और विकास कार्य ठप होने और मेयर अशोक लाहोटी के रवैये से परेशान कांग्रेस के पार्षद मंगलवार से अनिश्चित कालीन धरने पर बैठ गए हैं। कांग्रेसी पार्षदों ने आरोप लगाया है कि निगम प्रशासन मेयर के इशारे पर कांग्रेसी पार्षदों के वार्डों में भेदभाव पूर्ण कार्य कर रहा है। विकास के काम सिर्फ भाजपा पार्षदों के वार्डों में ही किए जा रहे हैं।
उधर, कांग्रेसी पार्षदों के आरोप का खंडन करते हुए डिप्टी मेयर मनोज भारद्वाज और चार अन्य भाजपा पार्षदों ने धरने को पूरी तरह गलत बताते हुए कांग्रेस पर जनता का ध्यान भटकाने का आरोप लगाया है। डिप्टी मेयर ने कांग्रेसी पार्षदों के वार्डों में किए गए विकास कार्यों की वार्ड वाइज रिपोर्ट भी मीडिया को दी है। कांग्रेसी पार्षदों ने धरना स्थल पर गद्दे व रजाई तक मंगवा ली। पार्षद मोहन मीणा तो खाट भी साथ ली लेकर आए हैं, ताकि सोने बैठने में परेशानी नहीं हो। वहीं पर रात के खाने का इंतजाम भी किया गया है।
hin_Deva hin_Deva